# Tlačová správa

**Konferencia Združenia katolíckych škôl Slovenska**

**Na ceste hľadania a premeny**

V dňoch 26. – 28.4. 2023 sa v hoteli Átrium, Nový Smokovec uskutočnila konferencia Združenia katolíckych škôl Slovenska za účasti viac ako 120 riaditeľov, zástupcov zriaďovateľov a ďalších reprezentantov katolíckych škôl a školských zariadení z celého Slovenska.

Podtitul konferencie **Na ceste hľadania a premeny** napovedá, že spoločným menovateľom celého podujatia bolo úsilie hľadať nové cesty a možnosti, ktoré povedú k uskutočňovaniu potrebných zmien, vedúcich ku skvalitneniu edukačného systému na Slovensku.

Konferencia sa konala pod záštitou Mons. Bernarda Bobera, predsedu KBS a Jána Horeckého,

ministra školstva, vedy, výskumu a športu SR.

Konferenciu spolu s prezidentom ZKŠS **Danielom Masarovičom** otvorili ďalší významní hostia - predseda KBS arcibiskup Mons. **Bernard Bober,** štátny tajomník MŠVVaŠ SR **Slavomír Partila**, generálny sekretár Európske komisie pre katolícke vzdelávanie **Louis-Marie Piron** z Francúzska a  **Martin Čech** z Českej republiky, vedúci sekcie cirkevných škôl Českej biskupskej konferencie.

Úvodný príspevok konferencie prezentoval predseda komisie pre katolícku výchovu ČBK, plzeňský biskup **Tomáš Holub**. Vyzdvihol potrebu formácie tých, ktorí formujú dnešnú mládež a zdôraznil autenticitu ako konštitučnú vlastnosť kresťanskej identity.

Profesor prestížnej univerzity ETH v Zürichu **Juraj Hromkovič** priblížil účastníkov vyučovacie inovatívne metódy ako pútavým spôsobom rozvíjať kompetencie žiakov v matematike a informatike. Pomenoval základný cieľ moderného vzdelávania - kompetenciu ako expertízu, ktorá žiakovi na základe vedomostí a osobných skúseností pomôže konať aj v nových situáciách rozumným spôsobom. Systémovým zmenám v školstve v kontexte s učením vedúcim ku kompetenciám sa venovala **Darina de Jeagher**, hlavná expertka a autorka programu FinQ a EduQ. Vyjadrila potrebu merania kompetencií ako produktov myslenia žiaka.

Hlavná školská inšpektorka **Alžbeta Štofková Dianovská** hovorila o potrebe venovať na školách zvýšenú pozornosť wellbeingu a atmosfére kvalitných sociálnych vzťahov. Rovnako ponúkla viaceré užitočné nástroje na rozvíjanie procesov autoevalvácie ako cesty k zvyšovaniu kvality a originality školy.

**Ivett Pavlis**, lektorka OZ Zippy a zakladateľka projektu Rodič ľavou zadnou sa vo svojom interaktívnom workshope venovala preventívnym programom pre rozvoj duševného zdravia a emocionality detí.

Projekty na rozvíjanie kybernetickej bezpečnosti v prostredí školy predstavili Vladimír Šujan zo spoločnosti Alef a lektori programu „Hrdinovia internetu“ Matúš Koprda a Slavomíra Matysová. Programy poskytujú pedagógom nástroje a metódy potrebné pri učení základov digitálnej bezpečnosti a občianstva.

Aktuálnej téme problémového správania detí a mládeže, ich príčinám, prejavom a prevencii sa venovali uznávané odborníčky z oblasti psychológie a psychoterapie pani **Eva Naništová a Mária Dědová.**

Mimoriadnu pozornosť priniesla téma identity mladého človeka, ktorej sa venovali poprední odborníci z oblasti medicíny, psychológie, špeciálnej pedagogiky a teológie pani **Eva Grey, Eva Naništová, Hana Imlaufová a Juraj Sedláček**. V rámci ich vystúpení odzneli mnohé zaujímavé vedecké fakty, ale rozprúdila sa aj vecná diskusia na danú tému. To potvrdzuje, že hodnotové postoje k otázkam porúch pohlavnej identity a procesy identifikácie mladého človeka sú témy, ktoré v našej spoločnosti toho času významne rezonujú a predstavujú pre pedagógov silné komunikačné a argumentačné výzvy.

Záverečný príspevok vladyku **Milana Lacha,** pomocného bratislavského biskupa, ponúkol jedinečný pohľad na misiu katolíckych škôl na synodálnej ceste Cirkvi. Poznamenal, že prostredie cirkevných škôl musí v prvom rade zosobňovať vieru činnú skrze lásku, ktorej sa neustále učíme a preto potrebujeme hodnotovú formáciu.

Združenie katolíckych škôl Slovenska sa na konferencii zaoberalo viacerými témami, ponúklo odborné ale i ľudské pohľady na aktuálne celospoločenské témy. Ako spoločnosť čelíme rôznym krízam a multirozmerným výzvam, preto pevne veríme, že na ceste hľadania a premeny nám budú inšpiráciou aj zaujímavé poznatky a cenné skúsenosti, ktoré ponúkla Konferencia ZKŠS 2023.